b'\n_START_ARTICLE_\nDraudimas\n_START_PARAGRAPH_\nDraudimas \xe2\x80\x93 ekonomini\xc5\xb3, finansini\xc5\xb3 ir socialini\xc5\xb3 santyki\xc5\xb3 visuma, kuri\xc4\x85 formuoja ypatinga \xc5\xa1alies teisin\xc4\x97 baz\xc4\x97, ir kuri formuoja tiksling\xc4\x85 fond\xc4\x85 i\xc5\xa1 nam\xc5\xb3 \xc5\xabkio, gamybinio, kreditinio, valstybinio sektori\xc5\xb3 bei tarptautini\xc5\xb3 organizacij\xc5\xb3 pinigini\xc5\xb3 l\xc4\x97\xc5\xa1\xc5\xb3, kur\xc4\xaf v\xc4\x97liau paskirto ir panaudoja to fondo dalyvi\xc5\xb3 patirt\xc5\xb3 nuostoli\xc5\xb3 d\xc4\x97l nepalanki\xc5\xb3, bet aptart\xc5\xb3 s\xc4\x85lyg\xc5\xb3 atlyginimui. Draudimas yra ir rizikos valdymo priemon\xc4\x97, naudojama apsisaugoti nuo galim\xc5\xb3 finansini\xc5\xb3 nuostoli\xc5\xb3 rizikos. Draudimo pagalba siekiama i\xc5\xa1 anksto apsisaugoti nuo galim\xc5\xb3 neigiam\xc5\xb3 padarini\xc5\xb3, kurie atsiranda d\xc4\x97l draudiminio \xc4\xafvykio.\n_START_SECTION_\nDraudimo \xc5\xa0akos\n_START_PARAGRAPH_\nPagal Lietuvos respublikos draudimo \xc4\xafstatym\xc4\x85 draudimas skirstomas \xc4\xaf draudimo \xc5\xa1akas bei draudimo grupes. Draudimo \xc5\xa1akos yra gyvyb\xc4\x97s ir ne gyvyb\xc4\x97s draudimas. Savo ruo\xc5\xa1tu, gyvyb\xc4\x97s ir negyvyb\xc4\x97s draudimo \xc5\xa1akoms priskiriamos \xc4\xafvairios draudimo grup\xc4\x97s.\n_START_SECTION_\nDraudimo rinka\n_START_PARAGRAPH_\nDraudimo rinka - tai finans\xc5\xb3 rinkoje veikiantis main\xc5\xb3 mechanizmas, suvedantis draudimo paslaug\xc5\xb3 pardav\xc4\x97jus ir pirk\xc4\x97jus, taip suformuojant draudimo paslaug\xc5\xb3 pasi\xc5\xabl\xc4\x85 ir paklaus\xc4\x85, kuri\xc4\x85 reguliuoja ypatinga pinigini\xc5\xb3 santyki\xc5\xb3 forma "draudimo \xc4\xafmoka - draudimo i\xc5\xa1moka" ir kuri leid\xc5\xbeia \xc5\xa1ioms abejoms \xc5\xa1ios rinkos dalyvi\xc5\xb3 pus\xc4\x97ms realizuoti savo tikslus bei kartu garantuoti \xc5\xa1alies ekonomin\xc4\x97s ir socialin\xc4\x97s raidos tiklsingum\xc4\x85 bei efektyvum\xc4\x85.\n_START_SECTION_\nDraudimo istorija\n_START_PARAGRAPH_\nDraudimo i\xc5\xa1takos siekia \xc5\xbeil\xc4\x85 senov\xc4\x99. Nuo pa\xc4\x8di\xc5\xb3 seniausi\xc5\xb3 laik\xc5\xb3 \xc5\xbemon\xc4\x97s nor\xc4\x97jo padidinti savo saugum\xc4\x85, apsaugoti save, savo aplink\xc4\x85 bei turt\xc4\x85. Biblijoje randame pasakojim\xc5\xb3 apie tai, kaip buvo kaupiamos atsargos nederliaus ar karo metui. Senov\xc4\x97s miest\xc5\xb3 gyventojai laik\xc4\x97 tikslinga mok\xc4\x97ti tam tikr\xc4\x85 mokest\xc4\xaf, kad derlingais metais b\xc5\xabt\xc5\xb3 sukauptos atsargos bado ar miesto apsupties laikotarpiui. Bendro rezervo ar fondo samprata formavosi \xc5\xbemoni\xc5\xb3 s\xc4\x85mon\xc4\x97je nuo pa\xc4\x8di\xc5\xb3 seniausi\xc5\xb3 laik\xc5\xb3.'